### NN 79/2022 (8.7.2022.), Odluka o naknadi za razvoj sustava javne odvodnje društva PRAGRANDE d.o.o. za obavljanje djelatnosti javne odvodnje, Pula

Pragrande d.o.o.

1163

Na temelju članka 52. Zakona o financiranju vodnoga gospodarstva (»Narodne novine« br. 153/2009, 90/2011, 56/2013, 154/2014, 119/2015, 120/2016, 127/2017, 66/2019), članka 23. stavka 1. podstavak 4. Zakona o vodnim uslugama (»Narodne novine« br. 66/19) i čl. 21. Društvenog ugovora društva Pragrande d.o.o., Skupština Društva na svojoj sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ SUSTAVA JAVNE ODVODNJE

Članak 1.

Ovom Odlukom određuje se obveza plaćanja naknade za razvoj javne odvodnje (u daljnjem tekstu: naknada za razvoj) na području nadležnosti javnog isporučitelja vodne usluge javne odvodnje Pragrande d.o.o. (u daljnjem tekstu: Isporučitelj) te se utvrđuju: obveznici plaćanja naknade za razvoj, osnovica za obračun, visina naknade, način i rokovi plaćanja naknade, namjene kojima služi prihod od naknade za razvoj te nadzor nad obračunom i naplatom naknade za razvoj.

Članak 2.

Područje nadležnosti Isporučitelja obuhvaća područja jedinica lokalne samouprave odnosno sljedećih gradova i općina: Grad Pula – Pola, Grad Vodnjan – Dignano, Općina Fažana, naselje Jadreški koje se nalazi na području Općine Ližnjan – Lisignano i naselje Pješčana uvala koje se nalazi na području Općine Medulin.

Članak 3.

Obveznik plaćanja naknade za razvoj je obveznik plaćanja cijene vodne usluge javne odvodnje, uz koju se obračunava naknada za razvoj, na području nadležnosti Isporučitelja iz čl. 2. ove Odluke.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m3).

Članak 5.

Naknada za razvoj prihod je Isporučitelja.

Prihodi od naknade za razvoj koriste se za:

– financiranje gradnje komunalnih vodnih građevina sukladno planu gradnje komunalnih vodnih građevina javne odvodnje,

– financiranje otplate zajmove i kredita za gradnju komunalnih vodnih građevina sukladno financijskom planu Isporučitelja.

Članak 6.

Naknada za razvoj utvrđuje se u iznosima kako slijedi:

1. za područje Grada Pula – Pola:

– za korisnike domaćinstva – 2,55 kn/m3 utrošene vode,

– za ostale korisnike – 3,64 kn/m3 utrošene vode,

2. za područje Općine Fažana:

– za korisnike domaćinstva – 1,55 kn/m3 utrošene vode,

– za ostale korisnike – 2,64 kn/m3 utrošene vode,

3. za područje Grada Vodnjan – Dignano:

– za korisnike domaćinstva – 1,55 kn/m3 utrošene vode,

– za ostale korisnike – 2,64 kn/m3 utrošene vode,

4. za naselje Pješčana uvala na području Općine Medulin:

– za korisnike domaćinstva – 2,81 kn/m3 utrošene vode,

– za ostale korisnike – 5,64 kn/m3 utrošene vode,

5. za naselje Jadreški na području Općine Ližnjan – Lisignano:

– iznosi za sve korisnike 2,50 kn/m3 utrošene vode.

Članak 7.

Naknada za razvoj naplaćuje se uz cijenu vodne usluge putem računa koje obveznicima ispostavlja isporučitelj vodne usluge javne vodoopskrbe Vodovod Pula d.o.o., na kojima se naknada za razvoj zasebno iskazuje.

Članak 8.

Naknada za razvoj plaća se u rokovima dospijeća cijene vodne usluge javne vodoopskrbe, po računima za vodnu uslugu.

Članak 9.

Isporučitelj je u obvezi prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 10.

Uprava Isporučitelja podnosi godišnje izvješće o naplaćenim i utrošenim sredstvima naknade za razvoj Skupštini Isporučitelja.

Nadzor nad naplatom i trošenjem sredstava naknade za razvoj provodi Skupština Isporučitelja.

Članak 11.

Stupanjem na snagu ove Odluke prestaju važiti:

– Odluka o obračunu i naplati naknade za razvoj sustava javne odvodnje Grada Pule – Pola klasa: 307-03/18-0/1, urbroj: 2168/01-03-03-03-0250-18-16 od 1. kolovoza 2018. godine,

– Odluka o obračunu i naplati naknade za razvoj sustava javne odvodnje Općine Fažana klasa: 363-02/18-01/98, urbroj: 2168/08-03/00-18-1 od 27. studenog 2018. godine,

– Odluka o obračunu i naplati naknade za razvoj sustava javne odvodnje Grada Vodnjana-Dignano klasa: 021-05/11-01/02, urbroj: 2168-04-02-11-13 od 4. svibnja 2011. godine,

– Odluka o izmjeni i dopuni odluke o obračunu i naplati naknade za razvoj sustava javne odvodnje Grada Vodnjana – Dignano klasa: 021-05/14-01/02, urbroj: 2168-04-02-14-5 od 5. svibnja 2011. godine,

– Odluka o obračunu i naplati naknade za razvoj sustava javne odvodnje Općine Medulin klasa: 021-05/10-01/6, urbroj: 2168/02-05/007-10-23 od 7. rujna 2010. godine,

– Odluka o izmjenama i dopunama odluke o obračunu i naplati naknade za razvoj sustava javne odvodnje Općine Medulin klasa: 021-05/14-01/0005, urbroj: 2168/02-03/1-14-28 od 25. rujna 2014. godine,

– Odluka o obračunu i naplati naknade za razvoj sustava javne odvodnje Općine Ližnjan – Lisignano klasa: 021-05/19-01/10, urbroj: 2168/03-04-19-2 od 25. travnja 2019. godine.

Članak 12.

Odluka o naknadi za razvoj donosi se za razdoblje važenja plana gradnje komunalnih vodnih građevina.

Članak 13.

Neutrošena sredstva naknade za razvoj prikupljena do stupanja na snagu ove Odluke, koriste se u skladu s člankom 5. ove Odluke.

Članak 14.

Ova Odluka stupa na snagu osmoga dana od dana donošenja, objavit će se u »Narodnim novinama« i dostavit će se Vijeću za vodne usluge u roku od pet dana od dana donošenja.

Broj: 1736

Pula, 28. lipnja 2022.

Predsjedavajući Skupštine
 Milvana Stanković, v. r.